Stjórnvöld í Úkraínu settu á herlög í landinu þegar Rússar réðust þar inn fyrir rúmri viku síðan. Karlmönnum á aldrinum 18 til 60 ára er ekki heimilt að yfirgefa landið. Þeim er skylt að grípa til vopna og verjast innrásarher Rússa. Rússar hafa yfir að ráða einum stærsta her í heimi, en það er ýmislegt sem vinnur með úkraínska hernum í varnarbaráttunni. Brynja Huld Óskarsdóttir er öryggis- og varnarmálafræðingur.
Almennt í öryggis- og varnarmálafræðunum er hægt að reikna út styrkleika hers. Þumalputtareglan er að það þarf þrjá úr innrásarher fyrir hvern einn úr heimaher, ef við notum þá lélegu þýðingu, þegar um er að ræða vel skipulagðan varnarher. Það er hins vegar tvennt sem er rosalega mikilvægt að taka inn í myndina. Það er í fyrsta lagi það sem ég kalla oft veraldlegt bolmagn hersins, eða á ensku resources. Þá er það magn hermanna, gæði og fjölbreytileiki hergagna. Rússneski herinn hefur úr miklu meiru að moða heldur en sá úkraínski. En svo er það þetta sem kallast andlegt bolmagn eða það sem nefnist baráttuvilji og það er þessi óbilandi og óhrekjandi trú á málstaðnum sem þú ert að berjast fyrir og stuðningur frá félögum þínum í hernum, ríkisstjórninni, leiðtogum og öðrum og þar hefur Zelensky heldur betur sýnt að hann er sannur leiðtogi.

Þó Rússar ráði yfir einum stærsta her í heimi er ýmislegt sem vinnur með úkraínska hernum í varnarbaráttunni, segir öryggis- og varnarmálafræðingur. Úkraínskum karlmönnum á aldrinum 18 til 60 er óheimilt að yfirgefa landið því þeir verða að gegna herskyldu. 